**Sebastiano Nicotra** (født 31. august 1855 i Sant'Alfio di Giarre på Sicilia i Kongedømmet de to sicilier, død 29. mai 1929 samme sted i det forente Italia) var en italiensk katolsk erkebiskop tilknyttet det pavelige diplomati, som var nuntius i Chile, Belgia, Nederland, Luxemburg og Portugal.

Liv og virke
------------

### Bakgrunn

Han var sønn av Salvatore Nicotra og hans hustru Venera, født Rao. Fødestedet Sant'Alfio var den gang en del av kommunen Giarre i provinsen Catania på Sicilia. Han studerte ved Almo Collegio Capranica i Roma, der en av hans studiekamerater var Giacomo della Chiesa, som senere skulle bli pave Benedikt XV. Der tok han doktorgrad i kirkerett.

### Prest

Han ble presteviet desember 1878, og ble prosekretær fra 1880 til 1885 for monsignore Gerlando Maria Genuardi, den første biskop av Acireale, og samtidig professor i kirkerett på presteseminaret. Han samarbeidet med sentrale legfolk og med monsignore Giuseppe Alessi og fader Alfio Tropea, som i 1885 lanserte publikasjonen *La Palestra Cattolica*, bispedømmet Acireales offisielle organ.

### Det pavelige diplomati

Han ble tilknyttet det pavelige diplomati og ble i 1889 sekretær ved det apostoliske nuntiatur i Bruxelles i Belgia, under erkebiskop og senere kardinal Giuseppe Francica-Nava de Bondifè. I 1900 ble han forflyttet til nuntiaturet i München i kongeriket Bayern. Året etter kom han til nuntiaturet i Wien i Østerrike-Ungarn.

### Erkebiskop, nuntius

Den 18. desember 1916 ble han utnevnt til titularerkebiskop av Eraclea di Europa og til nuntius i Santiago de Chile. Pave Benedikt XV bispeviet ham den 6. januar 1917; medkonsekratorer var den pavelige almissemester kurieerkebiskop Giovanni Nasalli Rocca di Corneliano og pavens sakristan kuriebiskop Agostino Zampini.

Han var apostolisk nuntius først i Chile, og så fra 1. oktober 1918 i Belgia og samtidig internuntius i Nederland og Luxembourg. i en seks måneder lang periode i 1920 var Nicotra apostolisk administrator av Eupen–Malmedy–Sankt Vith, et område ved den belgisk-tyske grense der det skulle avholdes folkeavstemning for å kunne bekrefte eller forkaste overføringen til belgisk kontroll. Hans rolle var å være en nøytral utenfotstående. De tysktalende prester i territoriet fortsatte å se hen mot Tyskland for lederskap, men behandlet nuntien med respekt.

Til slutt ble han den 30. mai 1923 nuntius i Portugal.

Han trakk seg tilbake til hjemlandet og døde der den 29. mai 1929.

Erkebiskop Nicotra var grandonkel på farssiden til den senere politiker Benedetto Vincenzo Nicotra.

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (1623-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Marcantonio Colonna (1724-1793) \*1762
* Kardinal Hyacinthe-Sigismond Gerdil (1718-1802) \*1777
* Kardinal Giulio Maria della Somaglia (1744-1830) \*1788
* Kardinal Carlo Odescalchi (1785-1841) \*1823
* Kardinal Costantino Patrizi Naro (1798-1876) \*1828
* Kardinal Lucido Maria Parocchi (1833-1903) \*1871
* Pave Pius X (1835-1914) \*1884
* Pave Benedikt XV (1854-1922) \*1907
* Erkebiskop *Sebastiano Nicotra* (1855-1929) \*1917

Referanser
----------

1. ↑   ODIS, ODIS ID PS\_16760[Hentet fra Wikidata]
2. 1 2   www.odis.be[Hentet fra Wikidata]
3. ↑  *Los obispos de Chile, 1561-1978*, Editorial Salesiana, 1979, s 138
4. ↑  La Civiltà Cattolica, 1/ 1917, s 226
5. 1 2  «Universalità e cultura nel pensiero di Luigi Sturzo: atti del convegno internazionale di studio», Roma, Istituto Luigi Sturzo, 28, 29, 30 ottobre 1999, = Rubbettino Editore, 2001, s. 164
6. ↑  *Rendiconti e memorie della R. accademia di scienze, lettere ed arti degli Zelanti, Acireale*, 1933, Tipografia dell'Etna, a. 108
7. 1 2  C. Snider: *Gli ultimi anni dell'Ottocento*, Neri Pozza Editore, 1981, s. 397
8. ↑  O'Connell, Vincent (2017). *The Annexation of Eupen-Malmedy: Becoming Belgian, 1919–1929*. Springer. s. 204–5. Besøkt 13. mai 2020.
9. ↑  Stehlin, Stewart A. (2014). Weimar and the Vatican, 1919-1933: German-Vatican Diplomatic Relations in the Interwar Years. Princeton University Press. s. 166. Besøkt 13. mai 2020.
10. ↑  , lest 4. oktober 2020

|  |  |
| --- | --- |
| Oppslagsverk/autoritetsdata | Catholic-Hierarchy **·** VIAF **·** GND **·** ISNI **·** SUDOC **·** ICCU
 |